সামনেই অস্ট্রেলিয়া বনাম দক্ষিণ আফ্রিকা দিন রাতের টেস্ট। সেই টেস্টে উইকেটের পিছনে অস্ট্রেলিয়ার জাতীয় দলের জার্সি গায়ে ফের দেখা যাবে ম্যাথু ওয়েডকে। 
প্রায় ৩ বছর আগে বর্ণান্ধতার কারণে জাতীয় দল থেকে বাদ পড়েছিলেন ওয়েড। দিন-রাতের ম্যাচে গোলাপী বল দেখতে তাঁর সমস্যা হচ্ছিল। কিন্তু সেই সমস্যা কাটিয়ে উঠে ফের জাতীয় দলে ডাক পড়ল ওয়েডের।
ওয়েড জানিয়েছেন, ‘গত বছরই অ্যাডিলেডে আমি গোলাপী বলে খেলেছি। এবার আমি দেখতে চাই টেস্টে বিষয়টি কীরকম হতে চলেছে।’ পাশাপাশি তাঁর বর্ণান্ধতার প্রসঙ্গে ওয়েড বলেছেন, ‘বল ধরতে আমার সেভাবে কোনও অসুবিধা হচ্ছে না। কিছুদিন প্র্যাকটিস করলে সেই সমস্যাও কেটে যাবে।’ 
ঘরোয়া ম্যাচগুলিতে ব্যাটিং পারফরম্যান্স এবং কিপিং দেখে ফের জাতীয় দলে ডাক পড়ে ওয়েডের। প্রতিবন্ধকতাকে জয় করে ফের গ্লাভস হাতে মাঠে নামতে পেরে খুশি ওয়েড নিজেও। সেখানে প্র্যাকটিসের পর তিনি জানান, গোলাপী বলে আগের থেকে অনেকটা বেশি স্বচ্ছন্দ তিনি।
শুধু ওয়েড নন। এর আগে ২০১৪ সালে অস্ট্রেলিয়ার প্রাক্তন টেস্ট ওপেনার ক্রিস রজার্সও একই সমস্যায় পড়েছিলেন। এই নিয়ে অস্ট্রেলিয়ার মাটিতে দ্বিতীয়বার দিন রাতের টেস্ট ম্যাচ হতে চলেছে।